*Ukoliko ste tražili film, v. Flert (film).*
Eduar Mone
**Flert**, odnosno **flertovanje** se definiše kao ljudska aktivnost pri kojoj osoba koketira, odnosno udvara se drugoj osobi bez ozbiljne namere. Reč „flert" potiče iz engleskog jezika. Ipak, flert se može i šire definisati.

Cilj flerta
-----------

Flertovanje je mnogo više od obične zabave. Najčešće ima za cilj približavanje partneru, ali se u današnje vreme koristi i u neke druge svrhe, recimo za pridobijanje bolje i brže usluge u restoranu, prodavnicama, boljeg položaja kod kolega i pretpostavljenih i sl. U tom slučaju ima prizvuk manipulativnog i najčešće naučenog ponašanja, što se za kontakt sa potencijalnim partnerom uglavnom ne može reći. To potvrđuju brojna istraživanja naučnika o ponašanju partnera tokom flertovanja, pri čemu je utvrđeno da postoji čitav niz pokreta koji su slični u svim kulturama (uz sličnost sa ponašanjem u životinjskom svetu) i izgleda imaju ishodište u duboko usađenim, filogenetski nasleđenim, nagonskim zapisima. Kada se nekoj osobi dopadne druga, javljaju se određene pojave koje su van kontrole te osobe i samim tim nemoguće ih je upotrebiti u manipulativne svrhe. 
U principu, flertovanje kao specifičan vid komunikacije između muškarca i žene ima cilj da namami suprotni pol. U zapadnoevropskoj civilizaciji flert nije na velikoj ceni. Osobama koje upadljivo i nametljivo upražnjavaju ovu vrstu „ljubavnog sporta" obično se pripisuje želja da jeftinim trikovima dođu do seksualnog „plena". Naučnici koji su istraživali mehanizme seksualne privlačnosti između muškarca i žene ne misle tako. Flert je, kažu naučnici, urođena ljudska osobina podjednako svojstvena i muškarcima i ženama. Svaka osoba, naglašeno ili prefinjeno, svesno ili nesvesno, flertuje u prisustvu potencijalnog seksualnog partnera. Retke su osobe koje tvrde da su oslobođene flerta i one tada ili nisu svesne takvog ponašanja ili boluju od ozbiljnih defekata socijalne komunikacije. Flertovanje je najuspešniji način da se pronađe seksualni partner, osigura porod i produže sopstveni geni. Flert kao univerzalna pojava u životinjskom i ljudskom svetu, utiče da život postoji. Isti fiksirani, ritualizovani način flertuju i osobe iz kultura koje ne znaju za pismo do visoko sofisticiranih inetelektualaca iz akademije nauka. Neki primeri iz carstva životinja su mačori koji se kostreše, golubovi se šepure, žabe i zmije „napumpavaju", gorile ispravljaju i isturaju grudi. I kod muškaraca je uočeno flertovanje evoluciono nasleđeno kao vid zavođenja životinjskih predaka; isturanje grudi muškarca je univerzalni manir flertovanja „jačeg pola". Skrivene poruke koje se upućuju suprotnom polu odnose se na dominaciju, zaštitu i moć. Postoje i osobe koje flertuju zarad sopstvenog ega. Prema nekim mišljenjima, biti u emotivnoj vezi sa osobom koja flertuje sa svojom okolinom, može da bude „iscrpljujuće". Kada je žena ta koja flertuje, saveti za njenog muškarca su da ne bude ljubomoran, jer ipak je on taj koji je sa njom u vezi (dok su ostali muškarci „nasamareni"), a i na neki način njeno ponašanje jeste terapija za lečenje nedostatka samopouzdanja. Ipak, to je tek kratkoročno rešenje za nju.

Fiziologija flerta
------------------

Najrašireniji i možda najefikasniji vid flertovanja je kontakt „oči u oči". I muškarci i žene, u kulturama u kojima je to dopušteno, pokazuju seksualni interes, učestalo, u ritmu od dve do tri sekunde, izmenjujući brze poglede. Zatim se pogled upravlja u stranu, da bi se fascinacija flertovanja nastavila. Pogled se mnogo duže zadržava na partneru nego što je to uobičajeno. Naučnici veruju da pogled budi primitivne delove mozga koje proizvode bazične emocije koje rezultuju napadom ili bekstvom iz situacije. Sasvim druge poruke nosi uporan fiksirajući pogled u osobu suprotnog pola. S obzirom na to da označava jasan signal dominacije i agresije, kod druge osobe proizvodi nevoljnost, strah i eventualno besmislene radnje poput čupkanja kose, popravljanja frizure, zakopčavanja zakopčanih dugmadi što naučnici nazivaju „zamenom gestovne aktivnosti". Prilikom razmene pogleda zenice se široko otvore, a suzne žlezde počinju da luče dodatne količine suza, što daje očima poseban sjaj i izgled. Takođe, dolazi do pojačanog dotoka krvi u usne, te one postaju blago uvećane i rumenije. Smatra se da je ova činjenica bila inspiracija izumiteljima karmina, koji je napravljen pre više od 1.000 godina, kako bi imitirali navedenu pojavu. Tokom flertovanja se može uočiti i povećan tonus mišića, grudni koš se širi, stomak uvlači, čak i bore ispod očiju postaju manje.

Istorijat flerta
----------------

I pored strogih kodeksa ponašanja tokom viktorijanskog doba, ono što je ipak bilo dozvoljeno u socijalnim kontaktima je bio flert. Flert se odigravao na veoma suptilan način i uz pomoć dodatnih elemenata poput lepeze, suncobrana, rukavica. Zavisno od njihovog položaja, džentlemeni su primali neverbalne poruke zainteresovanosti ili nezainteresovanosti dame. Recimo, ako dama sporo zamahuje lepezom znači da je zauzeta ili udata, dok je brzo zamahivanje značilo da je slobodna. Lepeza u desnoj ruci postavljena ispred lica je značila poziv da se dama sledi. Ako je želela da pošalje poruku ljubavi široko bi otvorila lepezu, a potražila bi poljubac otvaranjem i zatvaranjem lepeze. Lepeza prislonjena na desni obraz značila je „da", a na levi „ne".

Danas je udvaranje prilično drugačije, otvorenije i socijalno prihvatljivije. Svakako i danas postoje razlike u stavovima naročito među puritanskim kulturama poput one u Velikoj Britaniji ili Severnoj Americi, gde se flert doživljava sa negativnim predznakom.

Načini komunikacije
-------------------

Rezultati istraživanja pokazuju da većina muškaraca smatra da je umetnost flertovanja u nalaženju i izboru pravih reči i fraza koje se upute partnerki. Sa druge strane, vrlo je dobro poznato da se komunikacija sa drugim osobama ostvaruje na dva nivoa. Ono što se želi da se prenese drugima može se iskazati rečima (verbalna komunikacija), kao i putem „govora tela", odnosno držanjem, pokretima, mimikom, načinom na koji se nešto iskazuje (neverbalna komunikacija). Utvrđeno je i da, dok ljudi komuniciraju, samo 7% informacija se „šalje" verbalnim putem, odnosno sadržajem govora. Ostalih 93% potiče od neverbalne komunikacije i to 55% od telesne ekspresije ili „govora tela" i 38% od stila govora. Ista rečenica nema isti smisao ukoliko je izgovorena kroz osmeh ili sa namrštenim izrazom lica. I kod flerta „govor tela" ima ogromnu ulogu i izgleda da muškarci i žene nemaju podjednake „znake" koje koriste tokom flerta. Kada ugledaju za njih privlačnu ženu, muškarci počinju da se ponašaju drugačije - doteruju frizuru, popravljaju kravatu ili kragnu, otkopčavaju ili zakopčavaju jaknu. Nešto agresivnijim nastupom se smatra kada zakače palac za pojas ili kajiš, okrenu se telom prema partnerki i približe korak napred. Pogled zadrže na partnerki nešto duže nego obično. Alternativni položaj je kada se podboče, stavljajući jednu ili obe ruke na bokove. Ako sede ili su prislonjeni uz zid, najčešće se primećuje kako blago isprave ili rašire noge. Sa druge strane, kada žene ugledaju za njih privlačnu osobu najčešće počinju da zabacuju kosu i to sa jedne strane na drugu, preko ramena ili je udaljuju od lica. Smatra se da originalni impuls potiče iz potrebe da otkriju oči, mada se ovaj gest može videti i kod osoba sa kratkom kosom. Pogled je uglavnom sa poluzatvorenim očima, koji je dovoljno dug da ga muškarac primeti, ali i dovoljno kratak da ostavlja utisak „virenja" (što daje posebnu draž). Pojedina istraživanja govore da posebno jak signal za muškarce predstavlja pogled žene preko ramena. Takođe, prvi korak može biti osmeh koji žena upućuje udvaraču. Ubrzo posle toga podižući obrve nekoliko puta u brzom maniru, široko raširenih očiju, upućuje mu nekoliko pogleda. Nesvesna igra koketiranja se zatim nastavlja na način da žena povremeno pokriva lice rukama, nervozno se kikoće sakrivajući glavu iza sopstvene šake. Kada se pogledi susretnu, ako je zainteresovana za muškarca žena obično spusti stidljivo pogled i usmeri ga u stranu. Ukoliko, međutim, nakon susreta pogleda samo skrene pogled i nastavi živo da gleda po gomili, znak je da je njena zainteresovanost za dotičnog partnera veoma mala. U repertoaru žene se često mogu naći i grickanje usne i diskretno oblizivanje. Prekrštene noge i usmerene ka određenoj osobi takođe pokazuju zainteresovanost. Postoje i znaci koji govore suprotno. Recimo, izbegavanje pogleda, prekrštene ruke, ruke u džepovima, namršteno lice, zevanje, telo okrenuto u stranu, čišćenje noktiju — bi bili primeri ponašanja koje „govori" da osoba nije zainteresovana. Postoji kulturalno verovanje ili mit da je muškarac skoro uvek taj koji je inicijator prvog kontakta. Međutim, prema nekim autorima, žena je ta koja povlači prvi potez. Doduše, na početku šalje veoma suptilne signale, koji se ne mogu odmah protumačiti kao zainteresovanost. Tek nakon što muškarac započne igru zavođenja, primenjuje otvorenije i jasnije signale flertovanja. S obzirom da se ljudi pribojavaju odbacivanja, neće napraviti korak ka drugoj osobi ako im ona ne pošalje ispravne signale. Dokazano je da i najatraktivnija žena koja ne flertuje, neće imati šanse kod muškaraca, pored one koja naveliko flertuje. Muškarci joj neće prići jer procenjuju da nije potencijalno zainteresovana za njih. To pokazuje da svrha flertovanja nije lično dokazivanje i impresioniranje drugih, već pokazivanje da su te osobe zanimljive.

Flert kao zabava
----------------

Neke osobe uživaju u flertu, ali bez neke veće emotivne upletenosti. U velikom broju slučajeva flertuje onaj par ljudi koji se dopadaju jedno drugome i najčešće njihov flert vodi u neku vrstu veze. Međutim, nekima je flert samo igra, u kojoj iako uživaju, ne žele da „idu dalje". Razlog za to bi mogao da bude da taj neko nije zainteresovan za vezu ili se boji veze u kojoj čovek može biti i povređen. Flert je tada potvrda da se dopada drugima, da izaziva interesovanje. Flert nikoga ni na šta ne obavezuje, niti je garancija za bilo šta — osim međusobnog dopadanja. Problem nastaje ukoliko druga strana želi da uspostavi neki ozbiljniji odnos. U tom slučaju nema dobrog rešenja, jer je teško ostvariti vezu sa osobom koja to ne želi. Obično se situacija vremenom razreši sama od sebe, jer će u nekom trenutku toj osobi da dosadi odnos u kome postoji samo flert i okrenuće se nekoj drugoj osobi. Flert može lepo i da zabavi i da popravi raspoloženje. S obzirom da se za flert, bez obzira na početne namere, nikada ne može sa sigurnošću reći dokle će odvesti, može se shvatiti kao neizvestan i uzbudljiv. Prema nekim mišljenjima, posebno osvežavajuće može da deluje na one ljude koji se nelagodno osećaju u grupi ljudi (na nekoj žurci, recimo), koji se trude da budu „nevidljivi" i koji čekaju da prođe neko pristojno vreme za odlazak kući. Moguće je da će se takva osoba upravo osećati kao „gubitnik" koji nikoga ne zanima, osim ukoliko ne flertuje. Takođe, u nepoznatom okruženju, uz flert, vreme brže i prolazi. Saveti za takve osobe su da pronađu neku zanimljivu osobu i da ne odustaju ukoliko prva kojoj su prišli nije zainteresovana za tu vrstu komunikacije i da se usresrede na nju, a ne na sopstvena loša osećanja.

Nesvesni flert
--------------

Iako je flert za mnoge zabavan, ali i mogućnost da se zasnuje veza između osoba koje se međusobno privlače, on može da ima i neželjene posledice koje mogu da stvore mnogo problema i neprijatnih situacija. To se posebno dešava onim osobama koje nisu svesne da uopšte flertuju. To je posledica i toga što u raznim sredinama ista vrsta ponašanja neće biti shvaćena na isti način — i to ne samo u različitim kulturama, već i u okvirima jedne te iste. Naime, različiti ljudi različito doživljavaju ponašanje iste osobe. Pri tome, neprijatne situacije mogu biti različite; počevši od toga da druga osoba pogrešno shvati signale, te počne da se udvara, iako osoba koja nesvesno flertuje nije zainteresovana, pa do toga da se izazovu neprijatna osećanja kod te druge osobe ili čak agresija kod partnera te osobe. Ukoliko neka osoba nesvesno flertuje, to će biti vidljivo prema reakcijama iz njene okoline. Na to utiče način kako je nešto rečeno (bez obzira o čemu se priča), govor tela i način oblačenja. Prema nekim mišljenjima, takva osoba ne vidi sebe onako kako je vide drugi i zbog toga nije svesna svog ponašanja. Savet za takvu osobu bi bio da iskreno zatraži sugestije ljudi u vezi sa svojim nastupom i da ne ide ni u jednu krajnost što se tiče konverzacije i načina odevanja.

Izvori
------

1. ↑  Grupa autora, 1976. Popularna enciklopedija. BIGZ: Beograd.
2. ↑  Život Krstarice: „Flert naš nasušni"[*mrtav link*]; 19.2.2009.
3. 1 2 3 4 5 6  Stetoskop.info: „Umetnost udvaranja"; ass dr Olivera Žikić, 13.12.2006.
4. 1 2 3  Stetoskop.info: „Skriveni jezik seksa"; prof dr Jezdimir Stanković, 13.12.2006.
5. ↑  Život Krstarice: „Ona voli flert" Arhivirano 2010-03-13 na Wayback Machine-u; 26.6.2008.
6. ↑  Život Krstarice: „Flert ne mora ništa da znači" Arhivirano 2010-03-05 na Wayback Machine-u; 1.8.2007.
7. ↑  Život Krstarice: „Flert zabave radi" Arhivirano 2010-03-13 na Wayback Machine-u; Ivana Milaković, 6.2.2009.
8. ↑  Život Krstarice: „Nesvesni flert (1)"[*mrtav link*]; Ivana Milaković, 1.2.2008.
9. ↑  Život Krstarice: „Nesvesni flert (2)"[*mrtav link*]; Ivana Milaković, 2.2.2008.

***Flert*** na Wikimedijinoj ostavi